รองนายกฯ ระบุ คณะกรรมการป้องกันและปราบปรามยาเสพติด ไม่มีอำนาจยับยั้งประกาศกระทรวงสาธารณสุขเกี่ยวกับกัญชา
นายวิษณุ เครืองาม รองนายกรัฐมนตรี กล่าวถึงกรณีจะมีการประชุมคณะกรรมการป้องกันและปราบปรามยาเสพติด (ป.ป.ส.) ในวันพรุ่งนี้ (22 พ.ย.65) โดยมีกระแสข่าวจะทบทวนให้กัญชากลับมาเป็นยาเสพติด ว่า ไม่เป็นความจริง และไม่สามารถทำได้ เพราะ ป.ป.ส.ไม่มีอำนาจ แต่ทั้งนี้ในที่ประชุมจะหยิบยกประกาศกระทรวงสาธารณสุขเกี่ยวกับกัญชาขึ้นมาหารือว่า มีอะไรที่คณะรัฐมนตรีมีข้อสงสัย และขอให้อธิบดีกรมการแพทย์แผนไทยและการแพทย์ทางเลือกช่วยชี้แจงเพิ่มเติมอย่างไรก็ตาม เชื่อว่า กรรมการ ป.ป.ส. ยังไม่มีใครเห็นประกาศดังกล่าว เนื่องจากยังไม่ได้ลงประกาศในราชกิจจานุเบกษา แต่ต่อให้รับฟังคำชี้แจงแล้ว ก็ไม่มีอำนาจไปยับยั้งการประกาศ ส่วนจะลงประกาศในราชกิจจานุเบกษาได้เมื่อใดนั้น ต้องเป็นไปตามขั้นตอนส่วนกรณีที่เครือข่ายประชาชนเพื่อการมีกฎหมายควบคุมกัญชาในประเทศไทย เตรียมยื่นหนังสือถึงนายวิษณุ เพื่อคัดค้านนำกัญชากลับไปเป็นยาเสพติด ในวันพรุ่งนี้( 22 พ.ย.65) นายวิษณุ เพียงแต่พยักหน้าในเชิงรับทราบเท่านั้น